SPRÁVA KOMISIE

Taliansko



Správa vypracovaná v súlade s článkom 126 ods. 3 Zmluvy o fungovaní Európskej únie

1. Úvod

Komisia 20. marca 2020 prijala oznámenie o aktivácii všeobecnej únikovej doložky Paktu stability a rastu. Doložka v zmysle článku 5 ods. 1, článku 6 ods. 3, článku 9 ods. 1 a článku 10 ods. 3 nariadenia (ES) č. 1466/97, ako aj článku 3 ods. 5 a článku 5 ods. 2 nariadenia (ES) č. 1467/97 uľahčuje koordináciu rozpočtových politík v časoch prudkého hospodárskeho poklesu. Komisia vo svojom oznámení adresovanom Rade vyjadrila názor, že vzhľadom na očakávaný prudký hospodársky pokles vyvolaný vypuknutím nákazy COVID-19 umožňujú súčasné podmienky aktiváciu tejto doložky. Ministri financií členských štátov vyjadrili 23. marca 2020 súhlas s posúdením Komisie. Aktivácia všeobecnej únikovej doložky umožňuje dočasný odklon od postupu úprav smerom k dosiahnutiu strednodobého rozpočtového cieľa za predpokladu, že to neohrozí fiškálnu udržateľnosť v strednodobom horizonte. Pokiaľ ide o nápravnú časť paktu, Rada môže na základe odporúčania Komisie tiež rozhodnúť, že prijme revidovanú fiškálnu trajektóriu. Všeobecnou únikovou doložkou sa nepozastavujú postupy Paktu stability a rastu. Členským štátom to umožňuje odchýliť sa od rozpočtových požiadaviek, ktoré by sa za bežných okolností uplatňovali, zatiaľ čo Komisii a Rade to umožňuje uskutočniť potrebné opatrenia koordinácie politík v rámci paktu.

Z údajov, ktoré talianske orgány oznámili 22. apríla 2020 a ktoré následne overil Eurostat, vyplýva, že deficit verejnej správy v Taliansku dosiahol v roku 2019 výšku 1,6 % HDP, zatiaľ čo hrubý dlh verejnej správy sa nachádzal na úrovni 134,8 % HDP. Podľa programu stability na rok 2020 plánuje Taliansko na rok 2020 deficit na úrovni 10,4 % HDP, zatiaľ čo dlh sa plánuje na úrovni 155,7 % HDP.

Plánovaný deficit na rok 2020 predstavuje dôkaz prima facie o existencii nadmerného deficitu podľa vymedzenia v Pakte stability a rastu.

Z údajov z roku 2019 navyše vyplýva nedostatočný pokrok smerom k referenčnej hodnote pre znižovanie dlhu, čo je takisto dôkazom, že podľa vymedzenia Paktu stability a rastu v krajine prima facie existuje nadmerný deficit.

Na základe týchto skutočnosti preto Komisia vypracovala túto správu. Analyzuje sa v nej, či Taliansko spĺňa kritériá deficitu a dlhu, ktoré sú stanovené v zmluve. Zohľadňujú sa v nej všetky závažné faktory a náležite sa prihliada na rozsiahly hospodársky otras spojený s pandémiou COVID-19.

Tabuľka 1. Deficit a dlh verejnej správy (% HDP)

2016 2017 2018 2019 2020 KOM 2021 KOM Kritérium deficitu Saldo verejných financií –2,4 % –2,4 % –2,2 % –1,6 % –11,1 % –5,6 % Dlhové kritérium Hrubý dlh verejnej správy 134,8 % 134,1 % 134,8 % 134,8 % 158,9 % 153,6 % Rozdiel oproti referenčnej hodnote pre znižovanie dlhu 5,8 % 6,3 % 7,3 % 7,4 % 1290 % 5,7 %

Zdroj: Eurostat, prognóza Komisie z jari 2020

2.Kritérium deficitu

Na základe programu stability na rok 2020 sa očakáva, že deficit verejnej správy Talianska v roku 2020 dosiahne 10,4 % HDP, čo je výrazne nad referenčnou hodnotou 3 % HDP, ktorá je stanovená v zmluve. Plánované prekročenie referenčnej hodnoty stanovenej v zmluve je v roku 2020 výnimočné, keďže je dôsledkom prudkého hospodárskeho poklesu. Vzhľadom na vplyv pandémie COVID-19 sa v prognóze Komisie z jari 2020 predpokladá, že v roku 2020 dôjde k poklesu reálneho HDP o 9,5 %. Očakáva sa, že v dôsledku poklesu hospodárskej činnosti sa znížia príjmy verejnej správy, zatiaľ čo výdavky verejnej správy sa zvýšia v dôsledku nákladov na automatické stabilizátory a politickú reakciu. Priamy vplyv výdavkov na rozpočet sa odhaduje na približne 4,5 % HDP v roku 2020.

Na základe prognózy Komisie z jari 2020, v ktorej sa predpokladá, že deficit zostane nad úrovňou 3 % HDP aj v roku 2021, by tak plánované prekročenie referenčnej hodnoty stanovenej v zmluve nebolo dočasné.

Stručne povedané, plánovaný deficit je v roku 2020 výrazne nad referenčnou hodnotou 3 % HDP stanovenou v zmluve. Plánované prekročenie sa na účely zmluvy a Paktu stability a rastu považuje za výnimočné, no nie dočasné. Z analýzy teda vyplýva, že kritérium deficitu na účely zmluvy a nariadenia (ES) č. 1467/97 prima facie nie je splnené.

3.Dlhové kritérium

Pomer dlhu k HDP sa v Taliansku v rokoch 2018 až 2019 stabilizoval na úrovni približne 134,8 %. Konkrétne „efekt snehovej gule“ spôsobujúci zvýšenie dlhu (1,8 % HDP v roku 2019 v dôsledku úrokových výdavkov vo výške približne 3,4 % HDP a rastu nominálneho HDP na úrovni 1,2 %) bol kompenzovaný celkovým primárnym prebytkom (1,7 % HDP) a veľmi zanedbateľným vplyvom zosúladenia dlhu a deficitu na zníženie dlhu.

Z oznámených údajov vyplýva, že Taliansko nedodržalo v roku 2019 referenčnú hodnotu pre znižovanie dlhu (pozri tabuľku 1), keďže rozdiel oproti referenčnej hodnote je 7,4 % HDP. Z analýzy teda vyplýva, že kritérium dlhu na základe výsledných údajov za rok 2019 prima facie nie je splnené.